Hukumat qarori bilan “Agrar ta’lim tizimining 2030 yilgacha bo‘lgan innovatsion rivojlanish strategiyasi” tasdiqlandi. Bu haqda Adliya vazirligi xabar bermoqda. Qarorga muvofiq, qishloq xo‘jaligida “Aqlli qishloq xo‘jaligi” (Smart agriculture) va raqamli texnologiyalar joriy qilinadi. Strategiyaga ko‘ra, 2030 yilga qadar: 30ta xorijiy OTM bilan hamkorlikda qo‘shma ta’lim dasturlari tashkil etiladi; qishloq xo‘jaligi sohasida ko‘rsatiladigan interaktiv xizmatlari soni 20taga yetkaziladi; agrar ta’lim tizimidagi OTMlarni dunyoning nufuzli 1000ta oliy ta’lim muassasalari ro‘yxati (QS reyting tizimi)ga kiritish choralari ko‘riladi. 2020/2021 o‘quv yilidan sohadagi barcha bakalavriat ta’lim yo‘nalishlari va magistratura mutaxassisliklarida ta’limning kredit-modul tizimi joriy etiladi. Toshkent davlat agrar universitetining Nukus, Termiz va Samarqand filiallari institutga aylantiriladi.